Moordenaar-verkragter sit lank ná skrikbewind | Maroela Media
Aglin Davis is vandeesweek in die Wes-Kaapse hooggeregshof, wat in Beaufort-Wes gesit het, tot twee keer lewenslange tronkstraf sowel as 'n bykomende 100 jaar en ses maande gevonnis.
Davis is skuldig bevind op 'n reeks aanklagte waaronder sewe aanklagte van verkragting, moord, poging tot moord, twee aanklagte van roof met verswarende omstandighede, vyf aanklagte van huisroof en aanranding.
Die 21-jarige Davis se skrikbewind het op 11 Mei 2013 begin toe hy by 'n huis in Prince Valley in Beaufort-Wes ingebreek het.. Davis het met 'n klapmus aan by huise, meestal waar vroue alleen gewoon het, ingebreek. Hy het die vroue aangerand en van hulle ook verkrag.
Davis het ook vroue wat alleen huis toe gestap het aangeval. Hy het gedreig om hulle met 'n mes te steek voordat hy hulle verkrag het. Van sy slagoffers is met gordels en stukke klere geblinddoek. In een geval het 'n fietsryer verbygery terwyl hy 'n vrou verkrag het en het hy die fietsryer "genooi" om ook die vrou te verkrag.
In 'n ander geval het hy 'n vrou verkrag terwyl haar sesjarige dogter langs haar gelê het. Davis is ook skuldig bevind aan moord nadat hy tydens een voorval 'n mussie in 'n vrou se mond gedruk en sy versmoor het. Davis is op 28 Desember 2016 in hegtenis geneem.
"Die beskuldigde het vir meer as drie jaar met sy skrikbewind weggekom voordat hy aangekeer is. Die slagoffers is gewurg en met 'n mes gedreig. Talle slagoffers by wie se huise daar ingebreek is, is verkrag en beroof. Die vrou wat dood is was vir 20 jaar getroud en laat vier kinders agter," het adv. Marésa Engelbrecht, die staatsaanklaer, gesê.
Die Nasionale Vervolgingsgesag (NVG) het die vonnis verwelkom. Eric Ntabazalila, provinsiale woordvoerder van die NVG, het gesê die vonnis is gepas vir 'n man wat geen agting getoon het vir vroue nie. "Hy het hulle regte geskend en hulle met letsels gelaat wat jare sal neem om te genees, maar ons hoop hulle sal troos vind in die feit dat Davis nooit weer 'n vrou sal leed aandoen nie."
Nou hoe lank gaan hy toegeslut bly ?Gaan hy oor so 12 jaar vrygelaat word.op parool ?
Hier moes die doodstraf nog in werking gewees het. Hy het al op 16 jarige ouderdom begin met sy streke en daar is geen kans vir rehabilitasie nie. Skandelik!
Stem saam. Doodsstraf moet terug gebring word. Nou het hy verniet n blyplek, kos en klere en ons moet betaal.
12 jaar? Miskien eerder 6!!!
Ja nee 100 Jaar of meer … glo nie, na 6 maande is hy uit"' hierdie man het al te veel lewens verwoes… tronk lewe te lekker vir hom… Stem,,, Bring die Doodstraf terug…